Kære Yousee

Jeg har siden april 2015 været kunde hos TDC privat. I har leveret bredbånd i min lejlighed, som med undtagelse at lidt opstartsproblemer har fungeret ubeklageligt. Mit abonnement har siden årsskiftet fra 2015 til 2016 lydt til 149 kr. per måned. 

I maj 2016 aftales der pr. telefon med en af jeres kundeservicemedarbejder, at den fremtidige betaling vil være automatisk kort betaling, hvor det før skete gennem girokort. Der betales for til og med juni over telefonen, og det bekræftes at fremtidige betalinger vil være automatiske korthævninger. 
 
I juli trækker I de 149 kr. fra mit kort som aftalt. Jeg tager derfor på ferie i god tro omkring, at der er styr på betalingen af regningerne. 

Da jeg kommer hjem har jeg modtaget en bunke regninger. 

TDC har opkrævet 900 kr. for uspecificeret abonnement. Yousee har sendt en regning på 1084 kr for den allerede indbetalte periode (Juni, Juli, August). Derudover er der kommet trusler om inkasso, hvis ikke overstående indbetales + gebyrer.

Jeg henvender mig til yousee d. 5/9 2016. Her snakker jeg med en medarbejder i regningsservice. Vi snakker i 36 minutter og hun når frem til følgende:
 
1) Regningen fra TDC er DERES FEJL. Det drejer sig om systemfejl angående  erstatning for en router.  Denne skal  selvfølgelig ikke erstattes, da den stadig sidder i mit hjem pr. aftale. Denne regning yderligere blevet sendt til inkasso. Dette lover jeres medarbejder at tilbagekalde med det samme. 

2) Regningen fra Yousee er også jeres fejl.  Yousee har opkrævet penge for 
- Et abonnement der ikke stemmer overens med det jeg havde hos TDC
- Penge for en periode hvor jeg har betalt gennem TDC (Juni og Juli)
- Gebyrer for de forkerte regninger der, af gode grunde jo, ikke er betalt

Jeg bliver lovet at jeg selvfølgelig vil overgå til Yousee på samme abonnementsbetingelser: 149 kr. om måneden. 

Jeg indbetaler derfor via telefonen de 298 kr. som jeg skylder, da den automatiske regningsservice ikke har trukket fra august og september. Jeres medarbejder får mine fulde kortoplysninger og siger at nu er de indbetalt.
 
Hun bekræfter til sidst to gange at
- Alle regninger er betalt, resten skal annuleres
- Fremtidig betaling vil blive månedsvis og automatisk fra mit kort
- Inkasso vil blive trukket tilbage
- Jeg får en skriftlig bekræftelse på alt overstående.

Jeg bliver lovet en skriftlig bekræftelse pr. mail umiddelbart efter opkaldet. 
Jeg siger tak for hjælpen og ligger på i troen at nu er det hele overstået. 

Hun sender mig aldrig bekræftelsen, og hun vender aldrig tilbage til mig.
 
Jeg kontakter derfor jeres regningsservice igen d. 6/9 2016.

Chris fortæller, at han ikke kan se jeg har snakket med nogen. Alt hvad jeg blevet lovet ordnet dagen før er ikke sket og indbetalingen på de 299 kr. kan han heller ikke se.  Han ved ikke hvad han skal gøre, men lover han vil vende tilbage, når han har snakket med en overordnet senere på dagen. 

Han vender aldrig tilbage.

Jeg ringer igen d.7/9 2016. Jeg kommer igennem til en medarbejder, som jeg forklarer sagen. Hun siger, at "det lyder godt nok mærkeligt" og beder mig vente et øjeblik. Da hun kommer tilbage til røret bliver der lagt på.

Hun ringer mig ikke op igen. 
 
Jeg ringer derfor op igen samme dag. Her kommer jeg i kontakt med Jens. Også han fortæller, at han ikke kan gøre noget, men at han vil kontakte en overordnet, som så senere vil kontakte mig. Han lover dog at annullere inkassoregningen. Jeg kan heller ikke få lov at opsige mit abonnement. 

Jeg har sendt to opfølgende mails til Jens. Han har aldrig svaret, og jeg hører aldrig fra nogen overordnet, selvom både Chris og Jens eftersignede gav mine oplysninger videre. Yousee sender stadig regninger med forkerte beløb og rykkere på de nye regninger, de sender. Der er begyndt at komme inkassovarsler igen. 

Jeg vil rigtig gerne løse det her problem, men jeg har prøvet alt. Det er mig, der har taget kontakt gang på gang for at løse en fejl, Yousee har lavet. Jeg har ikke lyst til at blive ved, men jeg tør heller ikke andet, når rykkergebyrerne bliver større og større for hver dag, de ikke svarer mig.

Jeg ved ikke, hvad jeg skal gøre. Jeg vil rigtig gerne kontaktes, så jeg kan betale for august, september og oktober. Men alt hvad jeg tidligere har indbetalt, er blevet brugt til at afbetale den uberettigede inkassoregning, så jeg tør ikke indbetale mere før de forkerte regninger og rykkerne er væk. Med andre ord, at der kommer styr på hvad der rent faktisk skal betales. 

Jeg håber virkelig at i snart vil kontakte mig. 

Mvh. Amalie